SET ปิดวูบ 13 จุด ตามตปท. หลังราคาน้ำมันดิ่ง ฟากเอเชีย-ฟิวเจอร์สแดงยกแผง จับตาบจ.ประกาศงบ
SET ปิดวูบ 13 จุด ตามตปท. หลังราคาน้ำมันดิ่ง ฟากเอเชีย-ฟิวเจอร์สแดงยกแผง จับตาบจ.ประกาศงบ โดยดัชนีปิดตลาดวันนี้ ที่ระดับ 1,252.92 จุด ลบ 13.48 จุด หรือ 1.06% มูลค่าการซื้อขาย 5.87 หมื่นล้านบาท
21 เม.ย. 2563

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,252.92 จุด ลบ 13.48 จุด หรือ 1.06% มูลค่าการซื้อขาย 5.87 หมื่นล้านบาท ขณะที่ดัชนีดาวโจนส์ฟิวเจอร์ ณ เวลา 17.26 น. (ตามเวลาประเทศไทย) ลบ 396 จุด หรือ 1.69% สู่ระดับ 23,092.00 จุด
10 หุ้นกดดัชนีวันนี้

ด้าน นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ เปิดเผยว่า ตลาดหุ้นไทยวันนี้ผันผวนค่อนข้างมาก ตามตลาดต่างประเทศ โดยตลาดหุ้นในภูมิภาคเอเชีย และตลาดในยุโรปที่เทรดบ่ายนี้ต่างติดลบกัน รับแรงกดดันจากราคาน้ำมันที่ติดลบส่งผลให้กลุ่มพลังงานถ่วงตลาด แต่ตลาดหุ้นไทยดูดีกว่าตลาดภูมิภาค จากที่มีการรีบาวด์ได้ในช่วงบ่าย(ลดช่วงลบ) จากความคาดหวังในมาตรการผ่อนปรนล็อกดาวน์ และรายงานผลกำไรของกลุ่มการเงินที่ดีกว่าคาด จากเดิมที่มีการตีความกันว่าจะออกมาแย่มาก อีกทั้งแนวโน้มไตรมาส 2/63 กำไรก็ไม่แย่มากเนื่องจากมีการเลื่อนใช้มาตรการฐานบัญชีออกไปก่อน
อย่างไรก็ดี ตลาดหุ้นไทยขณะนี้เทรด P/E กว่า 16 เท่า ถือว่าแพงแล้ว ซึ่งก็เป็นการซื้อบนความคาดหวัง ทั้งที่ยังไม่ได้มีอะไรเกิดขึ้นจริง โดยตลาดฯได้รับแรงส่งจากนักลงทุนในประเทศเป็นหลัก โดยเฉพาะนักลงทุนสถาบันในประเทศที่ซื้อหนุนมาโดยตลอด ขณะที่ต่างชาติก็ยังคงขายต่อเนื่อง ซึ่งถ้าสถาบันเปลี่ยนทิศทางมาขายก็จะทำให้ตลาดฯปรับตัวลง อีกทั้งให้จับตาพวกที่ไล่หุ้นจนขึ้นไป 30% แล้วจะเปลี่ยนมาขายหรือไม่
สำหรับแนวโน้มการลงทุนในวันพรุ่งนี้ (22 เม.ย.) นายถนอมศักดิ์ กล่าวว่า ตลาดฯมีโอกาสที่จะซึมลง โดยให้จับตาการทยอยประกาศผลประกอบการของบริษัทจดทะเบียน และมาตรการผ่อนปรนของทางการจะมีอะไรบ้าง
พร้อมให้แนวรับ 1,243-1,226 จุด ส่วนแนวต้าน 1,270-1,280 จุด
ส่วนหลักทรัพย์ที่มีมูลค่าการซื้อขายสูงสุด 5 อันดันแรก ได้แก่
PTT     มูลค่าการซื้อขาย  3,738.60 ล้านบาท  ปิดที่   34.00 บาท ลดลง   1.25 บาท
GULF    มูลค่าการซื้อขาย  3,239.95 ล้านบาท  ปิดที่   36.50 บาท เพิ่มขึ้น  0.50 บาท
AOT     มูลค่าการซื้อขาย  2,629.81 ล้านบาท  ปิดที่   60.50 บาท ลดลง   1.50 บาท
CPALL   มูลค่าการซื้อขาย  1,793.02 ล้านบาท  ปิดที่   65.50 บาท ลดลง   0.50 บาท
PTTEP   มูลค่าการซื้อขาย  1,775.89 ล้านบาท  ปิดที่   76.25 บาท ลดลง   2.75 บาท
 
ตลาดหุ้นเอเชีย
